Heziketa afektibo-sexuala ikastetxe eta irakasleen sentsibilitate eta boluntarismoaren eskuetan geratu ohi izan da eta kasu gehienetan, zailtasunak gaindituz ahaleginak egin egiten dira. Sarritan gai honetaz kanpoko erakunde bat arduratzen da eta horretarako duten denbora tartea laburra denez, ugalketan, nahi gabeko haurdunaldien eta sexuen bitartez transmititutako gaixotasunen prebentzioan zentraturiko ikastaroak izan ohi dira, jendarte patriarkalak ezartzen dituen harreman ereduak gainditzeko (nork bere buruarekin, beste pertsonekin eta emakume eta gizonen artekoak) lanketarako aukera eskasa izanik.